Predkladacia správa

	Podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky, Ministerstvo školstva, vedy, výskumu a športu Slovenskej republiky predkladá na rokovanie vlády Slovenskej republiky „Návrh poslancov Národnej rady Slovenskej republiky Ľubomíra Petráka, Mojmíra Mamojku, Miroslava Číža a Dušana Jarjabka na vydanie zákona, ktorým sa mení a dopĺňa zákon Národnej rady Slovenskej republiky č. 226/1994 Z. z. o používaní a ochrane olympijskej symboliky a o Slovenskom olympijskom výbore v znení neskorších predpisov“ (tlač 736).
 
Všeobecne

Slovenský olympijský výbor (ďalej len „SOV“) je organizáciou, ktorá má v súlade s Olympijskou chartou výhradné právo realizovať účasť výpravy Slovenskej republiky na olympijských hrách. Zároveň zabezpečuje na olympijských hrách dôstojnú reprezentáciu Slovenskej republiky, a tiež aj na iných podujatiach organizovaných Medzinárodným olympijským výborom alebo inými národnými olympijskými výbormi. 
Činnosť SOV je podporovaná dotáciami zo štátneho rozpočtu, a to prostredníctvom kapitoly Ministerstva školstva, vedy, výskumu a športu Slovenskej republiky. Efektívnym spôsobom podpory činnosti SOV, bez potreby zvýšenia výdavkov štátneho rozpočtu, je umožniť SOV spravovať majetok štátu. Takto sa vytvoria lepšie materiálne podmienky pre jeho činnosť, pre olympijskú reprezentáciu a súčasne štát nebude vynakladať finančné prostriedky na udržiavanie majetku štátu, ktorý je nevyužívaný alebo využívaný iba čiastočne. Inštitút správy majetku štátu znamená, že vlastníkom zostáva štát, pričom ale správca majetku má oprávnenia i povinnosti z hľadiska obsahu tohto inštitútu prakticky na úrovni vlastníka.
Návrh zákona vytvára zákonný predpoklad možnosti spravovania majetku štátu SOV.
Stanovisko
 
            Ministerstvo školstva, vedy, výskumu a športu Slovenskej republiky vo všeobecnosti súhlasí so zámerom poslancov Národnej rady Slovenskej republiky, ktorého cieľom je skvalitnenie materiálnych podmienok pre činnosť SOV a s predloženým návrhom sa stotožňuje.
 
            Zároveň sa stotožňuje s predloženou Doložkou vybraných vplyvov, z ktorej je zrejmé, že návrh zákona nemá vplyv na rozpočet verejnej správy, nemá vplyv na podnikateľské prostredie, nemá sociálny vplyv, ani vplyv na životné prostredie a informatizáciu spoločnosti.
 
Pripomienky
          Ministerstvo má k predloženému návrhu zákona nasledovné pripomienky:
•	v celom materiáli odporúčame upraviť názov návrhu zákona nasledovne: „Návrh poslancov Národnej rady Slovenskej republiky Ľubomíra Petráka, Mojmíra Mamojku, Miroslava Číža a Dušana Jarjabka na vydanie zákona, ktorým sa mení a dopĺňa zákon Národnej rady Slovenskej republiky č. 226/1994 Z. z. o používaní a ochrane olympijskej symboliky a o Slovenskom olympijskom výbore v znení zákona č. 300/2008 Z. z.. Dôvodom je skutočnosť, že uvedený zákon sa nemení, ale iba dopĺňa. Novelizovaný bol iba jedenkrát, a to zákonom č. 300/2008 Z. z. o organizácii a podpore športu a o zmene a doplnení niektorých zákonov.

•	k § 6 ods. 6: na konci odseku 6 odporúčame presunúť bodku za zátvorkou za úvodzovky.

Predložený poslanecký návrh bol predmetom medzirezortného pripomienkového konania v dňoch 21. 10. 2013 - 29. 10. 2013 (7 pracovných dní), v rámci ktorého bolo uplatnených 7 obyčajných pripomienok (žiadna zásadná).

Na rokovanie vlády Slovenskej republiky sa materiál predkladá bez rozporov.

Záver 

            Na základe vyššie uvedeného Ministerstvo školstva, vedy, výskumu a športu Slovenskej republiky odporúča vláde Slovenskej republiky vysloviť súhlas s predloženým návrhom poslancov Národnej rady Slovenskej republiky Ľubomíra Petráka, Mojmíra Mamojku, Miroslava Číža a Dušana Jarjabka na vydanie zákona, ktorým sa mení a dopĺňa zákon Národnej rady Slovenskej republiky č. 226/1994 Z. z. o používaní a ochrane olympijskej symboliky a o Slovenskom olympijskom výbore v znení neskorších predpisov“ (tlač 736), s pripomienkami prijatými na rokovaní vlády Slovenskej republiky.